Mikkel Bjørn (DF), 2025-04-08:
Tak for det.
Jeg synes lige, jeg skylder at redegøre for Dansk Folkepartis position i forhold til det her lovforslag, fordi det både er et lovforslag, som forbedrer nogle uholdbare ting i dansk udlændingelovgivning, men også et lovforslag, som forværrer nogle ting.
Man hæver gebyret på ansøgninger om dansk statsborgerskab, men fastholder stadig en rabat på 2.000 kr. pr. ansøgning om dansk statsborgerskab.
Det vil sige, at for hver ansøgning om dansk statsborgerskab, der sendes ind, betaler helt almindelige hårdtarbejdende danskere.
Det kunne være kassedamer i supermarkeder, det kunne være en konstabel i forsvaret eller noget andet.
De betaler faktisk via deres indbetaling af skat for 2.000 kr. pr. ansøgning om dansk indfødsret, og vi synes grundlæggende, det er uholdbart, at der skal være en rabat på ansøgninger om dansk statsborgerskab, som helt almindelige danskere skal betale, fordi udlændinge ansøger og måske ovenikøbet får et afslag; så er det stadig danskerne, der ender med at betale for ansøgningsprocessen.
Det synes vi er grundlæggende uholdbart.
Så rykker man også et komma i forhold til erklæringsadgangen til dansk statsborgerskab for nordiske borgere.
Tidligere var det sådan, at det, i forhold til om man kunne få dansk statsborgerskab som nordisk borger dømt for kriminalitet, blev talt fra tidspunktet for dom.
Det bliver nu med det her lovforslag talt fra tidspunktet fra afsoning af dom, altså det tidspunkt, hvor man forlader fængslet.
Det er jo en forbedring, kan man sige, men det er et komma, der rykkes, og det betyder i praksis stadig væk, at når Anders Breivik er færdig med at afsone sin dom for terrorvirksomhed i Norge, kan han søge om dansk statsborgerskab ved erklæring efter at have boet 7 år i Danmark og kan så uden problemer og uden at skulle tage en sprogprøve eller en indfødsretsprøve få dansk statsborgerskab serveret på et sølvfad uden et lovforslag her i Folketinget.
Det synes vi grundlæggende er dybt, dybt bekymrende.
Så skal vi til det, som egentlig i særlig grad har gjort, at vi har fundet det svært at finde ud af, hvor vi skal placere os i forhold til det her lovforslag.
Det er, at regeringen med det her lovforslag imødekommer en dom fra den europæiske domstol, som siger, at det skal være lettere at kunne få sit statsborgerskab tilbage, hvis man tidligere har fået det frakendt, og selv om der jo er fornuftige ting i det her lovforslag, har Dansk Folkeparti svært ved at stemme for en lempelse af lovgivningen i forhold til at kunne få et statsborgerskab tilbage, man tidligere har fået frakendt på grund af kriminalitet.
Vi har bedt regeringen og ministeren om at dele lovforslaget op.
Det var der ikke ønske om ved førstebehandlingen.
Jeg ved ikke, om det har ændret sig siden, men hvis ikke vi får imødekommet ønsket om en deling af lovforslaget, bliver det svært for Dansk Folkeparti ukritisk at kunne stemme for det her lovforslag.
Så det var bare for en god ordens skyld og bare lige for at redegøre for, hvorfor vi har været i tvivl om, hvordan vi helt præcis skal placere os i forhold til det her lovforslag, som både er med minimale forbedringer, men også forværringer på andre områder.
Tak for ordet.